Les entrades per al Mundial d'Handbol Femení 2021 ixen a la venda
07 de octubre de 2021

Les entrades per al públic general del Mundial d'Handbol Femení 2021 ja estan des de hui a la venda. El comité organitzador ha obert, a partir de les 12.00 hores, el termini d'adquisició a través del portal Marcaentradas.

L'esdeveniment se celebrarà a Espanya de l'1 al 19 de desembre, i comptarà amb quatre seus: Llíria, Granollers, Castelló i Torrevieja. El municipi edetà acollirà els partits pertanyents al grup B (Comité Olímpic Rus, Sèrbia, Camerun i Polònia) i el grup E (Alemanya, Hongria, República Txeca i Eslovàquia).

Per a la fase preliminar es podrà optar pel FollowYourTeam Pass, que permetrà l'entrada als sis partits de cada grup, amb preus que oscil·len entre els 54 i els 112,50 euros. D'altra banda, per a assistir a la fase de classificació, l'afició podrà adquirir el Main Round Pass, que dona accés a nou partits disputats en la seu triada, corresponents a la fase de classificació entre dues dels grups classificats, per una quantitat entre 108 i 162 euros en funció de la categoria.

A més, Llíria també acollirà la Copa President, torneig que disputaran aquelles seleccions que queden en última posició dins de cadascun dels grups, per a així determinar les places del 25 al 32. Per a poder accedir a ella, s'ha habilitat el President’s Cup Pass, que es pot adquirir per 39, 50, 56 o 84 euros en funció de la categoria, i que permetrà accedir a les 16 trobades que es disputaran en el Pavelló Pla de l’Arc entre el 8 i 15 de desembre.

Cal destacar, a més, que el comité organitzador posa a la disposició dels espectadors descomptes per a grups del 10% al 20%, així com per a menors de 12 anys i persones com a mobilitat reduïda. Tota la informació i qualsevol sol·licitud es podrà gestionar a través del correu electrònic: ticketing@spainhandball2021.com.